CCP เผยมี Backlog 2.4 พันลบ.ทยอยรับรู้ฯปีนี้ 60% ได้งานมอเตอร์เวย์เพิ่ม
CCP เผยมี Backlog 2.4 พันลบ.ทยอยรับรู้ฯปีนี้ 60% ได้งานมอเตอร์เวย์เพิ่ม
9 ก.พ. 2559

นายอาทิตย์ ทีปกรสุขเกษม กรรมการผู้จัดการ บริษัท ผลิตภัณฑ์คอนกรีตชลบุรี จำกัด (มหาชน) หรือ CCP เปิดเผยว่า ปัจจุบันบริษัทมี Backlog ประมาณ 2,400 ล้านบาท โดยใช้ระยะเวลาประมาณ 1 ปีครึ่ง ในการทยอยรับรู้รายได้ ซึ่งเฉพาะในปีนี้จะรับรู้รายได้ 60% ของ Backlog ทั้งหมด โดยบริษัทจะทยอยหางานเข้ามาเพิ่มอีกในอนาคต เพื่อรักษาระดับมูลค่างานในมือ (Backlog) ไว้ไม่ต่ำกว่า 2 พันล้านบาท
และหลังจากมีการเปิดประมูลงานโครงการทางหลวงพิเศษระหว่างเมือง (มอเตอร์เวย์) สายพัทยา-มาบตาพุด ระยะทาง 32 กิโลเมตร วงเงินกว่า 20,000 ล้านบาท เป็นที่เรียบร้อยแล้ว และ CCP ได้รับออเดอร์ผลิตภัณฑ์คอนกรีตมูลค่ากว่า 500 ล้านบาท ส่งผลทำให้มูลค่างานในมือ (Backlog) เพิ่มขึ้นอย่างมีนัยสำคัญ ซึ่งโครงการดังกล่าวจะเริ่มก่อสร้างในเดือน ก.พ.59 นี้ และคาดว่าจะแล้วเสร็จในปี 2561
ทั้งนี้บริษัทคาดว่าภาคการก่อสร้างในปี 2559 จะสามารถขยายตัวได้ หลังจากภาครัฐมีแผนกระตุ้นและขับเคลื่อนโครงการเมกะโปรเจ็กต์ต่างๆ แม้ในช่วงนี้ยอดส่งสินค้าไม่มากนักแต่เชื่อว่าจะมีทยอยออกมาอย่างต่อเนื่อง ซึ่งการดำเนินนโยบายดังกล่าวจะส่งผลให้ผู้รับเหมาก่อสร้างภาคเอกชนมีโอกาสในการรับงานมากขึ้น อีกทั้งยังช่วยส่งเสริมให้ผู้ประกอบการด้านพัฒนาอสังหาริมทรัพย์กลับมาลงทุนในโครงการใหม่อีกครั้ง โดยทั้งสองปัจจัยจะทำให้ภาคธุรกิจคอนกรีต วัสดุก่อสร้าง ได้รับผลดีตามไปด้วย